
Az agglomerációs térségek politikai polarizáltságának vizsgálata Magyarországon

A dolgozat a városok és szuburbán területek politikai polarizálódásával foglalkozik. Számos korábbi kutatás bizonyította, hogy a lakóhely hatással van az egyének politikai irányultságára; míg a városok központjaiban jellemzően a baloldali, a külvárosokban a jobboldali értékek és politikai pártok a népszerűbbek (ld. Cox, 1986, Walks, 2004, Walks, 2005, Ströbele, 2012). A dolgozat kutatási kérdése, hogy milyen hatása van a lakóhely településtípusának a politikai preferenciákra Magyarországon. A kérdés megválaszolásához a szerzők három adatforrásból építenek saját adatbázist, majd azon futtatnak regressziós elemzést. A kutatás fő hozzáadott értéke, hogy magyarországi mintán is sikerül kimutatni, hogy az agglomerációban betöltött pozíció szignifikáns hatással van a politikai preferenciákra, nem csak a budapesti, de a vidéki agglomerációkban is; a városközponttól kifelé haladva egyre inkább növeli a jobboldali szavazatok arányát.



